Riitautetun toimen lainmukaisuutta on arvioitava sen tekohetkellä olemassa olleiden tosiseikkojen ja oikeudellisten seikkojen perusteella. Näin ollen toimeen sovelletaan lähtökohtaisesti sääntöjä ja määräyksiä, jotka olivat voimassa tämän toimen tekohetkellä, ellei tästä säännöstä ei ole poikettu erityissäännöksellä.

Lisäksi säännöstä muuttavia lakeja sovelletaan vanhan lain voimassa ollessa syntyneiden tilanteiden tuleviin vaikutuksiin, ellei poikkeuksesta ole säädetty. Asia on toisin vain tilanteissa, jotka ovat syntyneet ja lopullisesti toteutuneet aiemman säännön voimassa ollessa ja joissa syntyy saavutettuja oikeuksia.

Tältä osin taannehtivuuskiellon ja oikeusvarmuuden periaatteita ei voida laajentaa niin pitkälle, että uuden oikeussäännön soveltaminen aikaisemman oikeussäännön voimassa ollessa syntyneen tilanteen tuleviin vaikutuksiin on suljettu pois. Päinvastoin lainsäätäjä on vapaa tekemään koska tahansa sellaisia muutoksia, joita se pitää yksikön edun mukaisina, silloinkin, kun annetut säännökset ovat virkamiehille tai toimihenkilöille vähemmän edullisia, kunhan virkamiesten tai toimihenkilöiden laillisesti saavuttamat oikeudet kuitenkin turvataan ja uuden lainsäädännön kohteena erityisesti olevia henkilöitä kohdellaan samalla tavoin.

Näin ollen kun komissio tekee yli vuoden kuluttua henkilöstösääntöjen, sellaisena kuin ne ovat muutettuina asetuksella N:o 1023/2013 (uudet henkilöstösäännöt), voimaantulon jälkeen ylentämättä jättämistä koskevan päätöksen, joka liittyy vuoden 2013 ylennyskierrokseen, sen on tämän päätöksen tekemistä varten sovellettava analogisesti kyseisenä ajankohtana voimassa olleita uusien henkilöstösäännösten säännöksiä eli uusien henkilöstösääntöjen 45 artiklan 1 kohtaa, liitteessä I olevan A jakson 1 kohtaa ja liitteessä XIII olevan 30 artiklan 1 ja 2 kohtaa, joissa rajoitetaan tehtäväryhmän AD virkamiesten urakehitystä asettamalla sen katoksi palkkaluokan AD 12 silloin kun heitä ei ole luokiteltu nimittävän viranomaisen päätöksellä johonkin niistä virkatyypeistä, joissa urakehitys on mahdollinen tämän palkkaluokan saavuttamisen jälkeenkin.

Lisäksi kun on kyse ylennyskierroksista ja analogisesti palkkaluokkien uudelleenmäärittelykierroksista, joita ei ollut saatettu päätökseen 31.12.2013, uusissa henkilöstösäännöissä ei säädetä minkäänlaisesta poikkeuksesta näiden henkilöstösääntöjen 45 artiklan 1 kohdan, luettuna yhdessä liitteessä I olevan A jakson 1 kohdan kanssa, välittömälle soveltamiselle. Uudet henkilöstösäännöt ovat tältä osin erilaiset vuoden 2004 henkilöstösääntöihin nähden. Vuoden 2004 henkilöstösääntöjen liitteessä XIII olevan 6 artiklan toisessa alakohdassa, joka on yhä voimassa, nimittäin säädetään, että ennen kyseisten henkilöstösääntöjen voimaantuloa eli 1.5.2004 voimaan tuleviin ylennyspäätöksiin sovelletaan säännöksiä, jotka ovat voimassa näiden ylennysten voimaantulopäivänä.

Tässä asiayhteydessä kieltäytyminen muuhun henkilöstöön sovellettavien palvelussuhteen ehtojen 2 artiklan a alakohdan soveltamisalaan kuuluvien palkkaluokan AD 12 väliaikaisten toimihenkilöiden, joilla on toistaiseksi voimassa oleva työsopimus, palkkaluokkien uudelleenmäärittelystä uusien henkilöstösääntöjen niiden säännösten perusteella, jotka koskevat hallintovirkamiesten ylennyksiä ja urakehityksen kattoa, merkitsisi taannehtivuuskiellon ja oikeusvarmuuden periaatteiden loukkaamista vain siinä tapauksessa, että toimielin olisi näitä säännöksiä soveltaessaan saattanut kyseenalaisiksi asianomaisen ennen 1.1.2014 saavuttamat oikeudet.

Ylennystä koskevien päätösten osalta, koska virkamiehet olivat uusien henkilöstösääntöjen voimaantuloon asti ainoastaan ylennyskelpoisia ja koska ylennyksen edellytyksenä oli nimittävän viranomaisen päätös, jota tämä viimeksi mainittu ei ollut vielä tehnyt, tällaiset virkamiehet eivät voi näin ollen vedota saavutettuun oikeuteen, joka koskisi ylennyskelpoisuuden säilyttämistä kyseisen ajankohdan eli tässä tapauksessa 1.1.2014 jälkeen. Tätä periaatetta sovelletaan analogisesti myös päätökseen muuhun henkilöstöön sovellettavien palvelussuhteen ehtojen 2 artiklan a alakohdan soveltamisalaan kuuluvien väliaikaisten toimihenkilöiden, joilla on toistaiseksi voimassa oleva työsopimus, palkkaluokkien uudelleenmäärittelystä.

Virkamiesten ylennysten tavoin tällaisten toimihenkilöiden palkkaluokkien uudelleenmääritteleminen edellyttää työsopimusten tekemiseen toimivaltaisen viranomaisen päätöstä, joka tehdään väliaikaisten toimihenkilöiden, joilla on toistaiseksi voimassa oleva työsopimus ja jotka täyttävät mahdollisen palkkaluokan uudelleenmäärittelyn edellytykset, ansioiden vertailun päätteeksi.

(ks. 39–42 ja 44–48 kohta)

Viittaukset:

Yhteisöjen tuomioistuin: tuomio 7.2.1979, France v. komissio (15/76 ja 16/76, EU:C:1979:29, 7 kohta) ja tuomio 22.12.2008, Centeno Mediavilla ym. v. komissio (C-443/07 P, EU:C:2008:767, 61–63 kohta)

Ensimmäisen oikeusasteen tuomioistuin: tuomio 15.7.2004, Valenzuela Marzo v. komissio (T-384/02, EU:T:2004:239, 98 kohta)

Unionin yleinen tuomioistuin: tuomio 10.11.2010, SMHV v. Simões Dos Santos (T-260/09 P, EU:T:2010:461, 48 kohta oikeuskäytäntöviittauksineen) ja tuomio 13.10.2015, komissio v. Verile ja Gjergji (T-104/14 P, EU:T:2015:776, 152 kohta)

Virkamiestuomioistuin: tuomio 31.1.2008, Di Bucci v. komissio (F-98/05, EU:F:2008:11, 43 kohta oikeuskäytäntöviittauksineen); tuomio 10.9.2009, Behmer v. parlamentti (F-47/07, EU:F:2009:103, 52 kohta oikeuskäytäntöviittauksineen) ja tuomio 16.7.2015, EJ ym. v. komissio (F-112/14, EU:F:2015:90, 59 kohta)